Ասիական երկրները ավելացնում են ռազմական սուզանավերի թվաքանակը
Հարավչինական ծովում Չինաստանի գործողությունները լուրջ անհանգստություն են առաջ բերել հարեւան երկրներում, ինչի արդյունքում ասիական մի շարք երկրներ որոշել են զգալիորեն ավելացնել իրենց սուզանավերի թիվը:
Ասիական պետությունները վերջին տարիներին ավելացնում են ռազմական ծախսերը, փաստում են ռազմական վերլուծաբանները: Հատկապես զգալի աճ է գրանցվել ռազմական սուզանավերի շուկայում: Այսպես, Ռազմավարական պաշտպանական հետախուզություն հաստատության տվյալներով, ասիական երկրները տարեկան 7 միլիարդ դոլարի ռազմական սուզանավեր են ձեռք բերում: Ավելին՝ հաջորդ տասը տարիների ընթացքում Ասիան կարող է դառնալ ԱՄՆ-ից հետո աշխարհի երկրորդ խոշորագույն սուզանավերի գնորդը, հասցնելով ծախսերը 11 միլիարդ դոլարի: «Թայվանի ռազմածովային ուժերը նախատեսում են նոր սուզանավեր ձեռք բերել՝ ապագայում մեր տարածքը արդյունավետ պաշտպանելու նպատակով», - ասում է Թայվանի ռազմածովային ուժերի հրամանատար Հուանգ Շու-գուանգը: Սուզանավերը հայտնի են նրանով, որ թույլ են տալիս թույլ խաղացողներին անհամաչափ մեծ կորուստներ պատճառել հզոր երկրներին: Վերլուծաբանները նշում են, որ Ասիական տարածաշրջանի երկրների ռազմական, մասնավորապես՝ ռազմածովային ծախսերն ավելացել են Չինաստանի կողմից Հարավչինական ծովի վիճահարույց տարածքներում փոքր կղզյակների կառուցման, ինչպես նաեւ՝ ռազմախաղերի արդյունքում: «Մեր ռազմախաղերը կենտրոնացված են հակասուզանավային եւ հակաօդային գործողությունների վրա, ինչպես նաեւ՝ տեղեկատվական պատերազմի», ասում է Չինաստանի ռազմածովային հրամանատար Յաո Ջանբյաոն: Չինաստանի վտանգից զգուշանալով, մասնավորապես, Վիետնամը, Ֆիլիպինները, Մալայզիան եւ Թայվանը սկսել են զգալի գումարներ ներդնել իրենց ռազմածովային ուժերի վերակառուցման եւ նոր սուզանավերի ձեռք բերման համար: «Մենք ականատեսն ենք, թե ինչպես են Չինական ռազմածովային ուժերն ավելացնում ներկայությունը Խաղաղ Օվկիանոսի ուղղությամբ, հետեւաբար, ստիպված ենք ավելացնել մեր ռազմական ուժերը Արեւելյան ափին», - ասում է Թայվանի ռազմածովային պատերազմավարության քաղաքական գրասենյակի ղեկավար Վեն Չեն Կոուն։ Տարածաշրջանի երկրների մեծ մասը, սակայն, անվտանգության պահպանման հիմնական հույսը կապում է Միացյալ Նահանգների հետ, որը հաջորդ տասնամյակում միայն նոր սուզանավերի կառուցման վրա ծախսելու է 102 միլիարդ դոլար: